Document ID: 32007D0146

ΑΠΌΦΑΣΗ ΤΗΣ ΕΠΙΤΡΟΠΉΣ
της 28ης Φεβρουαρίου 2007
για την τροποποίηση της απόφασης 2005/393/ΕΚ όσον αφορά τους όρους εξαίρεσης από την απαγόρευση εξόδου στο πλαίσιο του ενδοκοινοτικού εμπορίου και όσον αφορά την οριοθέτηση των απαγορευμένων ζωνών στη Βουλγαρία, τη Γαλλία, τη Γερμανία και την Ιταλία
[κοινοποιηθείσα υπό τον αριθμό Ε(2007) 597]
(Κείμενο που παρουσιάζει ενδιαφέρον για τον ΕΟΧ)
(2007/146/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 2000/75/ΕΚ του Συμβουλίου, της 20ής Νοεμβρίου 2000, για τη θέσπιση ειδικών διατάξεων σχετικών με μέτρα καταπολέμησης και εξάλειψης του καταρροϊκού πυρετού του προβάτου (1), και ιδίως το άρθρο 8 παράγραφος 3, τα άρθρα 11 και 12,
Εκτιμώντας τα ακόλουθα:
(1)
Η οδηγία 2000/75/ΕΚ ορίζει κανόνες και μέτρα ελέγχου για την καταπολέμηση του καταρροϊκού πυρετού του προβάτου στην Κοινότητα, συμπεριλαμβανομένου του καθορισμού ζωνών προστασίας και εποπτείας καθώς και της θέσπισης απαγόρευσης της απομάκρυνσης των ζώων από τις εν λόγω ζώνες.
(2)
Η απόφαση 2005/393/ΕΚ της Επιτροπής, της 23ης Μαΐου 2005, για τις ζώνες προστασίας και εποπτείας σχετικά με τον καταρροϊκό πυρετό του προβάτου και για τους όρους που ισχύουν για τις μετακινήσεις από τις ζώνες αυτές ή διαμέσου αυτών (2), προβλέπει την οριοθέτηση των συνολικών γεωγραφικών περιοχών όπου τα κράτη μέλη καθορίζουν ζώνες προστασίας και εποπτείας («απαγορευμένες ζώνες») σχετικά με τον καταρροϊκό πυρετό του προβάτου.
(3)
Για το ενδοκοινοτικό εμπόριο ωαρίων και εμβρύων που είναι σύμφωνο με τους όρους του παραρτήματος II σημείο Γ.1 της απόφασης 2005/393/ΕΚ δεν χρειάζεται η έγκριση του κράτους μέλους προορισμού πριν από τη μετακίνηση, επειδή δεν απαιτείται δοκιμασία μετά τη συλλογή για τον καταρροϊκό πυρετό του προβάτου, σύμφωνα με την εκτίμηση κινδύνου της Διεθνούς Ένωσης για τη Μεταφορά Εμβρύων (ΔΕΜΕ) καθώς και σύμφωνα με τις συστάσεις του Παγκόσμιου Οργανισμού για την Υγεία των Ζώων (ΠΟΥΖ) σχετικά με τη νόσο αυτή.
(4)
Για το ενδοκοινοτικό εμπόριο ωαρίων και εμβρύων που είναι σύμφωνο με τους όρους του παραρτήματος II σημείο Γ.2 της απόφασης 2005/393/ΕΚ δεν χρειάζεται η έγκριση του κράτους μέλους προορισμού πριν από την μετακίνηση, επειδή με τη δοκιμασία μετά τη συλλογή επαληθεύεται αδιαμφισβήτητα η απουσία της νόσου στο ζώο δότη.
(5)
Στις 20 Δεκεμβρίου 2006 η Γαλλία υπέβαλε αίτηση στην Επιτροπή για προσαρμογή της οριοθέτησης της απαγορευμένης ζώνης στη Γαλλία λόγω παύσης της δραστηριότητας του φορέα στην προσβεβλημένη περιοχή.
(6)
Με την απόφαση 2006/762/ΕΚ (3), η Επιτροπή εξέδωσε ορισμένα προστατευτικά μέτρα κατά του καταρροϊκού πυρετού του προβάτου στη Βουλγαρία προκειμένου να αποφευχθεί η εξάπλωση της νόσου από την προσβεβλημένη περιοχή της διοικητικής περιφέρειας Burgas στο πλαίσιο της εισαγωγής στην Κοινότητα ευπαθών ζώων.
(7)
Κατά συνέπεια, λόγω του ότι η Βουλγαρία αποτελεί κράτος μέλος από την 1η Ιανουαρίου 2007, η προσβεβλημένη περιοχή πρέπει να συμπεριληφθεί στο παράρτημα Ι της απόφασης 2005/393/ΕΚ.
(8)
Στις 9 Ιανουαρίου 2007 η Γερμανία ενημέρωσε την Επιτροπή για νέα κρούσματα του καταρροϊκού πυρετού του προβάτου στην Κάτω Σαξονία. Λόγω των ευρημάτων αυτών, κρίνεται σκόπιμη η τροποποίηση της οριοθέτησης της απαγορευμένης ζώνης στη Γερμανία.
(9)
Στις 10 Ιανουαρίου 2007 η Ιταλία υπέβαλε στη μόνιμη επιτροπή για την τροφική αλυσίδα και την υγεία των ζώων έκθεση που συμπεραίνει ότι, σύμφωνα με το εφαρμοζόμενο σύστημα εποπτείας στην Ιταλία, δεν υπήρξε ορομετατροπή στην περιφέρεια Marche από τον Απρίλιο του 2005.
(10)
Ως εκ τούτου, η εν λόγω περιφέρεια πρέπει να θεωρηθεί απαλλαγμένη από τον καταρροϊκό πυρετό του προβάτου και, βάσει του τεκμηριωμένου αιτήματος της Ιταλίας, να διαγραφεί από τις περιφέρειες της Ιταλίας που αναφέρονται στη Ζώνη Β του παραρτήματος Ι της απόφασης 2005/393/ΕΚ.
(11)
Η απόφαση 2005/393/ΕΚ πρέπει, συνεπώς, να τροποποιηθεί ανάλογα.
(12)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η απόφαση 2005/393/ΕΚ τροποποιείται ως εξής:
1)
Στο άρθρο 5 παράγραφος 1, το στοιχείο β) αντικαθίσταται από το ακόλουθο κείμενο:
«β)
το κράτος μέλος προορισμού παρέχει έγκριση πριν από τη μετακίνηση, με εξαίρεση την περίπτωση κατεψυγμένου σπέρματος καθώς και ωαρίων και εμβρύων.».
2)
Το παράρτημα Ι τροποποιείται σύμφωνα με το παράρτημα της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 28 Φεβρουαρίου 2007.

Labels: 3
18
15
6